b'\n_START_ARTICLE_\nTone \xc4\x8cufar\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo je pre\xc5\xbeivljal kot pastir pri svojem stricu v planinah okrog Bohinjske Bele, kamor sta ga zaradi slabega zdravja poslala star\xc5\xa1a. Zaradi pastirstva in izbruha prve svetovne vojne ni mogel redno obiskovati \xc5\xa1ole, je pa na pa\xc5\xa1i veliko bral. Po vojni se je izu\xc4\x8dil za mizarja. _NEWLINE_Med vajenskim obdobjem se je v\xc4\x8dlanil v izobra\xc5\xbeevalno dru\xc5\xa1tvo narodne socialisti\xc4\x8dne mladine Bratstvo in delavskemu prosvetnemu dru\xc5\xa1tvu Svoboda. Po kon\xc4\x8danem vajenstvu se je vpisal v dveletno mizarsko obrtno \xc5\xa1olo v Ljubljani in pogosto obiskal gledali\xc5\xa1\xc4\x8de. \xc5\xa0olo je zaklju\xc4\x8dil in se vrnil na Jesenice, se zaposlil kot tovarni\xc5\xa1ki mizar in nadaljeval s pisateljevanjem in delovanjem pri delavskem prosvetnem dru\xc5\xa1tvu._NEWLINE_Leta 1929 je postal \xc4\x8dlan SKOJ in dve leti kasneje \xc4\x8dlan Komunisti\xc4\x8dne partije Jugoslavije. Leta 1932 je postal \xc4\x8dlan Kluba slovenskih socialnih pisateljev in se odlo\xc4\x8dil, da se bo pre\xc5\xbeivljal kot pisatelj, kar je zaradi nerednih honorarjev pomenilo skromno \xc5\xbeivljenje. Bil je izdajatelj, urednik in novinar. Leta 1936 so ga zaradi naprednega delovanja v delavskemu gibanju aretirala in v Ljubljani zaprli. Iz ljubljanskih zaporov so ga preselili v Beograd, kjer je prestal enoletno zaporno kazen, pol leta v samici in pol leta v beograjskem politi\xc4\x8dnem zaporu Glavnja\xc4\x8di. Po izpustitvi je za pet let izgubil dr\xc5\xbeavljanske pravice._NEWLINE_Preselil se je v Maribor, kjer je prijateljeval z mariborsko u\xc4\x8diteljico Silviro Tomasini. Za tri leta se je zaposlil pri \xc4\x8dasopisu Toti list. Leta 1940 je bila Tomasinijeva preme\xc5\xa1\xc4\x8dena v Kosovsko Mitrovico. Tik pred izbruhom druge svetovne vojne jo je imel namen za dalj \xc4\x8dasa obiskati, a mu je to prepre\xc4\x8dila okupacija Jugoslavije. Tako je do\xc4\x8dakal prihod Nemcev v Mariboru. Kmalu po razdelitvi Dravske banovine je pobegnil v Ljubljano, ki so jo zasedli Italijani, saj je tam pri\xc4\x8dakoval manj napetosti._NEWLINE_Takoj po prihodu v Ljubljano se je vklju\xc4\x8dil v Osvobodilno fronto, bil je dejaven na kulturnem in obve\xc5\xa1\xc4\x8devalnem podro\xc4\x8dju. Izvedel je, da je njegov brat v partizanih padel nekje na Me\xc5\xbeakli in da so star\xc5\xa1e izselili na Bavarsko ter v za\xc4\x8detku leta \xc5\xa1e novico, da je Gestapo aretiral Silviro Tomasini. Kmalu za tem so italijanske oblasti v Ljubljani aretirale tudi Toneta \xc4\x8cufarja in ga poslale v furlansko koncentracijsko tabori\xc5\xa1\xc4\x8de Gonars. 10. avgusta 1942 so Italijani \xc4\x8cufarja skupaj s sojetniki iz Gonarsa prepeljali v \xc5\xa0entvid pri Ljubljani, da bi jih predali Nemcem. Pri predaji je v jutranjem mraku s tovornjaka kot zadnji stopil \xc4\x8cufar in posku\xc5\xa1al pobegniti, pri \xc4\x8demer so nanj streljali in ga smrtno ranili. Tri dni pozneje, v no\xc4\x8di s 13. na 14. avgust 1942, je Gestapo pod poveljstvom SS-Hauptsturmf\xc3\xbchrerja Hausdinga v Kosovski Mitrovici ustrelil tudi Silviro Tomasini.\n_START_SECTION_\nPomembnej\xc5\xa1a dela\n_START_PARAGRAPH_\n\xc4\x8cufar je predstavnik socialnega realizma, zato je ve\xc4\x8dina njegovih del posve\xc4\x8dena tej tematiki.\n_START_SECTION_\nPoimenovanja\n_START_PARAGRAPH_\nPo Tonetu \xc4\x8cufarju se imenujejo tri osnovne \xc5\xa1ole na Jesenicah, v Ljubljani in Mariboru, slednja izdaja glasilo \xc4\x8cufarjev odmor, ve\xc4\x8d ulic in trgov, gledali\xc5\xa1\xc4\x8de na Jesenicah, klimatsko zdravili\xc5\xa1\xc4\x8de v Dvorski vasi pri Begunjah na Gorenjskem (danes dvorec Drn\xc4\x8da) itd. Na Jesenicah so trije doprsni kipi Toneta \xc4\x8cufarja - na osrednjem jeseni\xc5\xa1kem trgu, pred Osnovno \xc5\xa1olo Toneta \xc4\x8cufarja Jesenice in v Spominskem parku.'